Kampsbaai-moordbeskuldigde ‘nie in toestand om verhoor te word’Diego Novella (Foto: Courtney Africa/ANA) Die verhoor van Diego Novella, die man wat beskuldig word van die moord op sy Amerikaanse vriendin, Gabriela Kabrins Alban in Julie 2015, is Maandag in die Wes-Kaapse hooggeregshof vir ŉ onbepaalde tyd uitgestel. Dít nadat die hof geskarrel het om sy geestestoestand te bepaal. William Booth, Novella se regsverteenwoordiger, moes verlede week slotbetoë rig. Novella het egter die hof geskok deur op te staan en te sê hy was oneerlik in sy getuienis. Novella is onmiddellik na ŉ distriksgeneesheer verwys. Die geneesheer het aangedui dat sy medikasie se dosis verhoog moet word en het die voorval as ŉ paniekaanval bestempel. Novella is ook geklassifiseer as iemand met ŉ hoë risiko vir selfmoord. Booth het versoek dat Novella deur ŉ privaat psigiater ondersoek word. Die 39-jarige Alban se liggaam is op 29 Julie 2015 in ŉ kamer by ŉ luukse boetiekhotel in Kampsbaai aangetref. Sy is verwurg en met ŉ stomp voorwerp oor die kop geslaan. Toe Alban se liggaam gevind is, was haar gesig bedek met aartappelskyfies en menslike ontlasting, en ŉ nota is op haar liggaam gelos met die Spaanse woord “cerote”. Dit beteken glo “stuk gemors”. Novella is dieselfde dag in hegtenis geneem en het onskuldig gepleit op die aanklagte teen hom. Hy is lid van ŉ bekende en welgestelde familie in Guatemala en het aangevoer hy het in ŉ abnormale verstandelike toestand verkeer ná hy middels gebruik het wat veroorsaak dat ŉ mens hallusineer, naamlik sceletium (ook bekend as kanna) en dronabinol asook dagga. Booth het Maandag aan die hof gesê hy kon nie duidelike opdragte van sy kliënt kry nie en die privaat psigiater wat Novella twee keer sedert verlede week gesien het, het gesê hy ly aan “depersonalisasie” (ontpersoonliking) en “derealisasie” (ŉ gevoel dat die omringende omgewing nie werklik is nie). Die psigiater het gesê Novella is nie tans in ŉ toestand om verhoor te word nie. Regter Vincent Saldanha, opmerklik geïrriteerd, het gesê hy verstaan nie die toestande wat in die verslag gediagnoseer is nie. “Dít is in tale praat,” het hy gesê. “Hierdie hele ding is ontketen deur jou kliënt wat nie verlede Maandag sy medikasie gedrink het nie. Hy het gekies om dit nie te drink voor hy hof toe gekom het nie,” het Saldanha aan Booth gesê. Saldanha het die verrigtinge verdaag om Booth kans te gee om met die psigiater kontak te maak en hom opdrag te gee om sy verslag ten volle aan die hof te verduidelik.